U dubrovačkoj bolnici zabilježen je prvi slučaj ospica. Iz Zavoda za javno zdravstvo Dubrovačko-neretvanske županije objavili su kako su nalazi pokazali da je muškarac koji je prošloga petka primljen u bolnicu zaražen ospicama. “Rezultati za ovog pacijenta su pozitivni, ima virus ospica. Trenutno je dobrog općeg stanja i do kraja tjedna se očekuje njegov otpust iz bolnice”, kazao je ravnatelj Opće bolnice Dubrovnik Marijo Bekić. Mediji javljaju da se radi o 34-godišnjaku iz Stona koji je nedavno boravio u Albaniji pa se možda tamo zarazio.

Bekić je ranije za N1 rekao kako na dubrovačkom području postoje dobri uvjeti za razvoj epidemije. Kaže kako je, zapravo, problematičan Grad Dubrovnik koji je imao nisku procijepljenost. Pozvao je roditelje da djecu koja nisu cijepljena hitno odvedu kod svojih liječnika da se to napravi. Bekić je rekao i kako je bolnica spremna za eventualnu pojavu epidemije

Županija s najmanjom procijepljenošću

Iz Zavoda za javno zdravstvo još su u petak, kada je muškarac primljen u bolnicu, pozvali sve roditelje da provjere cjepne statuse svoje djece i ako su propustili neko cijepljenje da se obvezno jave nadležnom školskom liječniku ili pedijatru. Dubrovačka županija je jedna od onih s najmanjom prcijepljenošću u Hrvatskoj, cijepi se tek 55,8 posto djece.

Obzirom da je epidemija ospica već ranije krenula u susjednim zemljama, Bosni i Hercegovini, na Kosovu i u Srbiji, gdje je u posljednje vrijeme zabilježeno nekoliko smrtnih slučajeva, postoji opravdani strah od epidemije. Ravnatelj Zavoda za javno zdravstvo Dubrovačko- neretvanske županije Mato Lakić kazao je za 24 sata kako na tisuće djece na dubrovačkom području nije cijepljeno. Svi su oni sada u rizičnoj skupini.

Župan pozvao na ubrzano cijepljenje

Jutros su o mogućoj epidmeiji na sastanku razgovarali dubrovački župan Nikola Dobroslavić, ravnatelj Opće bolnice Dubrovnik Mario Bekić, voditelj Odjela za infektologiju i dermatovenerologiju Stjepan Đuričić te ravnateljem Zavoda za javno zdravstvo Dubrovačko-neretvanske županije Lakić.

Župan je također pozvao sve roditelje i pedijatre na ubrzano cijepljenje djece,kao jedinu zaštitu djece od bolesti. Cijepljenje je, osim toga, i zakonska obveza.